Bouveteiland (Noors: Bouvetøya) is 'n eiland geleë op 54˚26'SB, 3˚24'OL in die suidelike Atlantiese Oseaan. Die klein eiland behoort aan Noorweë en is eintlik 'n vulkaanpiek bedek met 'n permanente yslaag. Dit is onbewoon en dien amptelik as meteorologiese stasie.
Die eiland is in 1739 ontdek deur die Franse vlootoffisier Jean-Baptiste Bouvet de Lozier. In 1825 word die eiland vir die eerste keer opgeëis deur Engeland. In 1927 neem die Noorweërs dit in en die jaar daarop sien die Engelse van hulle eis af. In 1971 word Bouvet en die omringende water tot natuurreservaat verklaar.